section_heading: U Hrvatskoj
paragraph_text: Povijest rukometa na pijesku u Hrvatskoj u usporedbi s drugim zemljama započinje vrlo kasno, točnije 2002. godine na poziv EHF-a da se uključi u projekt "Beach handball". Tada se započinje s realizacijom projekta koji je obuhvaćao organizaciju rada i izgradnju pjeskaških terena. Uz zagrebačko jezero Jarun izgradilo se te godine prvo igralište za rukomet na pijesku. Uz suradnju s RŠC Jarun, u organizaciji prof. Zlatka Belančića, održan je 4. svibnja 2002. godine prvi promotivni turnir rukometa na pijesku uz sudjelovanje 6 ekipa. Nakon toga su u Zagrebu odigravani turniri svakog vikenda, ali i u Ivancu, Karlovcu i Crikvenici na improviziranim terenima.